Okresná prokuratúra Trnava 
Vajanského 22, 918 67 Trnava 1 	

Sp. zn. : 3 Pv 699/11/2207	Trnava, 12.11.2012
EEČ : 2-21-1-2012

U Z N E S E N I E

Trestná vec:	obvinený XXXXX  
Prečin:	Ublíženie na zdraví podľa § 157 odsek 1, odsek 2 písmeno a Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Trnava
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
a
poškodenou:
1.	XXXXX
	dátum narodenia: XXXXX
Obsahom zmieru je:
a.	Peňažná suma určená na všeobecne prospešné účely: 250,00 € 
b.	Konkrétny adresát peňažnej sumy určenej na všeobecne prospešné účely: Detský domov Opora Pečeňady 
c.	Suma odovzdaná štátu na peňažnú pomoc obetiam trestnej činnosti: 250,00 € 

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
realizované policajtom Odd. výkonu služby DI OR PZ XXXXX pod spisovou značkou ORP-DI-TT-236/2011.
dňa 1.12.2011 v čase o 09.30 hod. v Trnave na parkovisku pred budovou Tesco Arkadia viedol osobné motorové vozidlo zn. Ford Mondeo ev.č. TT 130 EP, pričom pri cúvaní s vozidlom do križovatky nevenoval zvýšenú pozornosť a nedal prednosť poškodenej XXXXX, ktorá do križovatky vchádzala z pravej strany na dámskom bickyli zn. Liberta zelenej farby, v dôsledku čoho ľavou zadnou časťou svojho vozidla narazil do cyklistky, následkom čoho poškodená XXXXX spadla na zem a utrpela zlomeninu vonkajšieho hrboľa holennej kosti vpravo, pomliaždenie lakťa vpravo a pomliaždenie a odreninu ruky vpravo, ktoré si vyžiadali dobu liečenia v trvaní 10 týždňov.

Odôvodnenie: 
Uznesením povereného príslušníka Okresného dopravného inšpektorátu Okresného riaditeľstva PZ v Trnave zo dňa 2.12.2011, ČVS: ORP-DI-TT-236/2011, bolo podľa § 199 odsek 1 Trestného poriadku začaté trestné stíhanie pre prečin ublíženia na zdraví podľa § 157 ods. 1 Trestného zákona a následne uznesením vyšetrovateľa Odboru kriminálnej polície Okresného  riaditeľstva PZ XXXXX ČVS: ORP-880/1-OVK-TT-2012 zo dňa 18.7.2012 podľa § 206 odsek 1 Trestného poriadku vznesené obvinenie XXXXX za  prečin ublíženia na zdraví podľa § 157 ods. 1, ods. 2 písm. a) Trestného zákona na tom skutkovom základe, ako je to uvedené vo výrokovej časti tohto uznesenia.

Podľa § 220 ods. 1 Trestného poriadku v konaní o prečine, za ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený
a) vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a určito,
 b) nahradil škodu, pokiaľ bola činom spôsobená, alebo urobil iné opatrenia na náhradu škody, alebo inak odstránil ujmu vzniknutú trestným činom, a
c) zloží na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely, a táto peňažná suma nie je zrejme neprimeraná závažnosti spáchaného trestného činu a vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvineného a na jeho osobné a majetkové pomery považuje takýto spôsob rozhodnutia za dostačujúci.

Obvinený XXXXX sa dopustil trestného činu ublíženia na zdraví podľa § 157   ods. 1, ods. 2 písm. a) Trestného zákona, za ktorý Trestný zákon ustanovuje trest odňatia slobody na jeden rok až päť rokov. 

Podľa § 10 odsek 1 Trestného zákona prečinom je 
a) trestný čin spáchaný z nedbanlivosti alebo 
b) úmyselný trestný čin, za ktorý tento zákon v osobitnej časti ustanovuje trest odňatia slobody s hornou hranicou trestnej sadzby neprevyšujúcou päť rokov.

Obvinený pri svojom výsluchu pred vyšetrovateľom PZ ako aj  pri vykonaní mediácie pred probačným a mediačným úradníkom Okresného súdu v Trnave slobodne, vážne a určito vyhlásil, že spáchal skutok, za ktorý je stíhaný. 
	
Obvinený XXXXX urobil iné opatrenia na náhradu škody, keď v zmysle poistnej zmluvy s poisťovňou Uniqa poisťovňa a.s., Bratislava, ohlásil predmetnú poistnú udalosť a poisťovni následne poskytol potrebnú súčinnosť. Zo správy uvedenej poisťovne zo dňa 4.10.2012 vyplynulo, že poškodená XXXXX si uplatnila nároky za škodu na zdraví - bolestné vo výške 2769 €, za lieky 52,05 € a za poškodenie bicykla vo výške 9,60 €. Plnenie predložených nárokov nebolo ku dnešnému dňu uhradené. K vysporiadaniu škodovej udalosti pristúpia v zmysle konečného právoplatného rozhodnutia príp. zmieru v danej veci. Obvinený XXXXX dňa 30.10.2012 poštovou poukážkou uhradil poškodenej XXXXX sumu 510,- € predstavujúcu výdavky súvisiace s úkonmi trestného konania (cestovanie k vyšetrovateľovi, znalcovi, lekárovi a na mediáciu).

Pri vykonaní mediácie poškodená XXXXX uviedla, že so schválením zmieru s obvineným XXXXX súhlasí

Obvinený XXXXX uzatvoril dňa 23.10.2012 prostredníctvom probačného a mediačného úradníka Okresného súdu v Trnave zmier s poškodenou XXXXX, ktorá zároveň prehlásila, že v predmetnom trestnom konaní je jej nárok na náhradu škody uspokojený.

Dňa 30.10.2012 obvinený XXXXX zložil na depozitný účet Okresnej prokuratúry v Trnave peňažnú sumu vo výške 500,- €, určenú na všeobecne prospešné účely,  z toho 50%  sumy určil pre Detský domov Opora v Pečeňadoch a 50% sumy je určených na peňažnú pomoc obetiam trestnej činnosti. Táto suma je primeraná závažnosti spáchaného trestného činu.

Vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvineného a na jeho osobné a majetkové pomery som dospela k záveru, že rozhodnutie o schválení zmieru a zastavení trestného stíhania je dostačujúce.  

S poukazom na vyššie uvedené skutočnosti som rozhodla tak, ako je to uvedené vo výrokovej časti tohto uznesenia. 

Poučenie: 
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Martina Guľová
prokurátorka